Meisie (14) skok dood in badMadison Coe (Foto: ABC/Verskaf) ŉ 14-jarige meisie van Texas in die VSA is doodgeskok nadat sy glo haar selfoon by ŉ kragprop ingedruk het terwyl sy gebad het. Volgens polisieowerhede het Madison Coe, ŉ voormalige leerder aan die Terra Vista-laerskool in dié dorp, se ouers haar Sondagoggend dood in die bad aangetref. Coe se ouma, Donna O’Guinn, sê daar was ŉ brandmerk op haar hand. “Die brandmerk was op haar dominante hand waarmee sy die selfoon sou vashou of gryp as dit in die water geval het,” het O’Guinn aan ABC13 gesê. “Dit is baie duidelik dat sy doodgeskok het.” Die 14-jarige sou binnekort haar hoërskoolloopbaan in Houston begin en was in die proses om te trek. “Dit is ŉ tragedie wat nie met enigiemand anders hoef te gebeur nie. Ons wil hê daar moet ten minste iets goeds uit haar dood kom. Mense moet weet dat hulle nie hul selfone in die badkamer moet gebruik nie – veral nie wanneer dit aan krag gekoppel is nie.” Intussen het die Terra Vista-laerskool ook ŉ huldeblyk aan haar opgedra. “Dit is met ŉ swaar hart dat ons Madison Coe groet. Ons innige simpatie aan haar familie en vriende. Ons sal hierdie las saam dra.” ŉ Gedenkdiens word Saterdag vir Coe gehou. ŉ Ondersoek na die voorval duur voort. Meer inligting is nie in dié stadium bekend nie. Bron: ABC13, CBS